1.1.

EGSO smatra da bi Komunikacija Komisije COM(2020) 550 final trebala biti strateški politički instrument za preispitivanje EU-ovog održivog modela turizma i prometa. EGSO poziva na donošenje sveobuhvatnog paketa mjera sa smjernicama i preporukama usmjerenim na sljedeće: 1) sigurnu ponovnu uspostavu neograničenog slobodnog kretanja, koordinirano ponovno otvaranje unutarnjih granica i ukidanje kontrola na unutarnjim granicama; 2) sigurnu ponovnu uspostavu prometa i veza nakon donošenja okvirnog sporazuma o zajedničkoj politici za sve države članice EU-a; — siguran nastavak pružanja usluga u području gastronomskog turizma i ugostiteljstva; — uspostavljanje ravnoteže putem sporazuma država članica EU-a o sigurnom i zajedničkom donošenju odluka i politika o granicama i prometu. Dok god se provode provjere zbog bolesti COVID-19, bit će dovoljno osoblja za upravljanje hitnim i brzim prijevozom osoba; — osiguravanje financiranja za osposobljavanje zaposlenika u hotelima, restoranima, ugostiteljskim objektima, muzejima, nautičkom turizmu itd. kako bi pravilno provodili mjere prevencije povezane s bolešću COVID-19; 3) osiguravanje da zdravlje i sigurnost tijekom putovanja i u svim drugim okolnostima budu glavni prioritet jer se samo tako može vratiti povjerenje u kretanje ljudi; 4) uvođenje novog obrasca za lociranje putnika na razini EU-a jer bi se takvim sustavom mogla ostvariti dodatna dodana vrijednost na razini EU-a u nizu područja: — praćenju na razini EU-a: kad bi se sve države članice dogovorile da će dijeliti informacije iz obrasca za lociranje putnika i informacije o laboratorijskim nalazima putnikâ, mogli bismo ostvariti ekonomiju razmjera u pogledu resursa za testiranje (1). Kad bi se sve države članice EU-a složile da će se koristiti tom tehnologijom (kao što su to dosad učinile Belgija i Njemačka) i istim novim standardnim obrascem za lociranje putnika, mogle bi se izraditi pouzdane procjene i projekcije na razini gradova, čime bi se pružile informacije za politike na razini zemalja i politike na razini EU-a. Takvim bi se naporima ilustrirala uloga EU-a: inovacijom i suradnjom možemo ostvariti zajedničke ciljeve – javno zdravlje i gospodarsku aktivnost u doba krize; — putovnici za COVID-19: prema našem iskustvu tijekom turističke sezone, jedan od najzahtjevnijih zadataka bio je potvrditi valjanost PCR-testova. Kad bi sve države članice odlučile uvesti istu platformu za obrasce za lociranje putnika, svi akreditirani laboratoriji mogli bi unositi rezultate izravno u platformu, čime bi se stvorila pouzdana putovnica za COVID-19 za sve putnike, a tako bi se zajamčio minimalan rizik povezan s putovanjima; 5) razvoj zajedničkog strateškog plana EU-a kako bi se državama članicama pomoglo u provedbi gospodarskih mjera i mjera potpore za MSP-ove u sektoru turizma, restorane, hotele, putničke agencije, turističke vodiče itd.; — rješavanje problema nelikvidnosti putem izravnog financiranja, posebno za mikropoduzeća, i vraćanje povjerenja poduzetnika te izdavanje putnih vaučera; — neposredan pristup zajmovima i njihovo odobravanje za sve države članice pod nadzorom Europske središnje banke (ESB) i EU-a uz jamstva EU-a i država članica; — trenutna uspostava europskog mehanizma za nadzor provedbe mjera potpore za MSP-ove i radnike, a posebno likvidnosti, kreditiranja i transparentnosti mjera potpore; 6) jačanje i proširivanje programa SURE kojim se pokriva naknada za nezaposlenost radnika i naknada MSP-ovima za plaće; MSP-ovi bi trebali biti izuzeti od plaćanja dijela plaća zaposlenicima i obvezani uključivati zaposlenike u nacionalne sustave koje podupire program SURE; 7) europske i nacionalne institucije nadležne za provedbu programa SURE trebale bi se na odgovarajući način savjetovati s organizacijama MSP-ova; 8) program SURE trebao bi u potpunosti pokrivati plaće i doprinose za socijalno osiguranje radnika u turističkom i prometnom sektoru koji su izgubili posao zbog pandemije, primjerice u sektoru ugostiteljstva, hotelijerstva, zračnih prijevoznika, brodova za krstarenja, turističkih autobusa, zračnih luka, lučkih terminala, nautičkog turizma i turističkih vodiča barem do 30. lipnja 2021.; 9) uvođenje poreznih olakšica uz moratorij na porezne obveze, te ad hoc paketa fiskalnih poticaja za turizam i promet za sve MSP-ove u turizmu za razdoblje 2020.–2024. EGSO smatra da bi se u okviru usklađenog europskog sustava PDV-a snižena stopa PDV-a trebala primjenjivati na hotele, restorane, usluge putovanja, nautički turizam (najam brodova, marine), autobusne prijevoznike, turističke vodiče itd. Međutim, te bi mjere trebale biti uvjetovane zaštitom prava radnika i jamstvom da ih se neće otpustiti. Nadalje, sve financijske potpore poput državnih potpora, zajmova ili oslobođenja od poreza trebalo bi dodjeljivati samo poduzećima koja: — čuvaju radna mjesta / otvaraju pristojna radna mjesta i poštuju prava radnika, — nisu registrirana u poreznim oazama i uvijek plaćaju pošteni udio poreza i socijalne doprinose; 10) reguliranje ekonomije suradnje u turizmu, a posebno u sektoru turističkog vođenja. Pozivanje vlada država članica na reguliranje ekonomije suradnje u sektoru turističkog vođenja te primjenu zakonodavnih i upravnih mjera usmjerenih na osiguravanje ravnopravnih uvjeta; 11) svi programi potpore koji se temelje na likvidnosti te monetarnoj i fiskalnoj politici za hotele, restorane, turističke vodiče, autobusne prijevoznike, putničke agencije, nautički turizam itd. i samozaposlene osobe trebaju se nastaviti provoditi najmanje deset mjeseci nakon povratka u uobičajene okolnosti u skladu s uputama Svjetskog vijeća za putovanja i turizam (World Travel and Tourism Council, WTTC).